Die Heuwels Fantasties piekniekkonsert – Afrikaanse Taalmuseum en -monument
Die Heuwels Fantasties piekniekkonsert
Die Heuwels Fantasties keer op Vrydag 31 Maart 2017 terug na die Tuinteater by die Afrikaanse Taalmonument in die Paarl. Dié jaarlikse piekniekkonsert, deel van 'n reeks ten bate van die Laat ons Lees!-projek vir kinders, het die afgelope drie jaar elke keer uitverkoop.
Die Heuwels Fantasties is 'n alternatiewe pop-groep wat beskou word as die eerste suksesvolle elektroniese Afrikaanse groep. Dié baanbrekers van hulle generasie beskryf hul musiek as "melodieuse liedjies geskryf op akoestiese kitaar met elektroniese en organiese instrumente geïnterpreteer. 'n Mens noem dit seker pop." Hulle word vereer vir hul energieke optredes en het sedert hul ontstaan in 2008 duisende toegewyde aanhangers verwerf. Die Heuwels Fantasties het al opgetree by al die groot feeste in Suid-Afrika en het die verhoog gedeel met verskeie internasionale groepe, waaronder Kings of Leon. Hulle het ook al getoer in lande soos Nederland, België en Engeland.
Kaartjies is vooraf te koop by Computicket en by die Taalmonument teen R140 vir volwassenes, R130 vir studente en R70 vir kinders onder 13 jaar. Stoele word slegs met vooraftoestemming toegelaat en rook slegs in rookareas (nie op die grasperk nie). Bring 'n kombers of kussing en warm klere saam. Veilige parkering is beskikbaar.
Die piekniekkonsertreeks sluit ook die Oor een stem-konsert in met Coenie de Villiers, HemelBesem en Yoma op 18 Maart 2017. Vir verdere inligting, skakel 021 863 0543/4809 of besoek www.taalmonument.co.za en www.facebook.com/afrikaansetaalmonument.